ইসলামবিরোধীরা আরো একটি প্রশ্ন উত্থাপন করে যে – ইব্রাহিম (আ.) বাস করতেন ফিলিস্তিনে। সেই যুগে এত দীর্ঘ পথ পাড়ি দিয়ে কী করে তিনি মক্কায় আসতে পারেন? বিশেষত তাঁর স্ত্রী হাযেরা (আ.) ও শিশু ইসমাঈল (আ.)কে নিয়ে এত দীর্ঘ পথ পাড়ি দিয়ে মক্কায় আসা কি আদৌ সম্ভব ছিল? উত্তরে আমরা বলব, যে সত্তা অগ্নিকুণ্ড থেকে ইব্রাহিম (আ.)কে রক্ষা করতে পারেন, [49] সেই সত্তার পক্ষে তাঁর নবীকে ফিলিস্তিন থেকে মক্কায় যাতায়াত করানো কি আদৌ কঠিন কাজ? বাইবেলেও তো স্বপরিবারে ইব্রাহিম (আ.) এর এক দেশ থেকে অন্য দেশে যাবার বিবরণ আছে, হারান থেকে কানান এবং মিসর পর্যন্ত বিশাল দূরত্ব অতিক্রম করার বিবরণ আছে।[50] ইব্রাহিম (আ.) কী করে মক্কায় যাতায়াত করতেন, তার বিবরণ আমাদের নিকট রয়েছে। ইবন ইসহাক বর্ণনা করেছেন যে, ইব্রাহিম (আ.) বুরাকে করে প্রতি বছর মক্কায় হজ করতেন।[51] ইব্রাহিম (আ.) এর বংশধর শেষ নবী মুহাম্মাদ (ﷺ)ও বুরাকে করেই মক্কা থেকে ফিলিস্তিনের বাইতুল মুকাদ্দাসে গিয়েছিলেন। বুরাক এক প্রকারের অলৌকিক দ্রুতগতিসম্পন্ন জীব যাতে আরোহন করে অল্প সময়ে বিশাল দূরত্ব অতিক্রম করা যায়।[52]